**Vendim nr. 18, datë 10.02.2021**

Kolegji i Gjykatës Kushtetuese të Republikës së Shqipërisë, i përbërë nga:

Vitore Tusha, Kryetare e Gjykatës Kushtetuese

Përparim Kalo, Anëtar i “ “

Elsa Toska, Anëtare e “ “

në datën 10.02.2021 mori në shqyrtim paraprak kërkesën me nr. 18 Akti, që i përket:

**KËRKUES:** **BARDHYL IBRA**

**OBJEKTI: Shqyrtimi i vendimit nr.23, datë 21.01.2020 të Kolegjit seleksionues të Gjykatës Kushtetuese.**

**BAZA LIGJORE:** Nenet 42, 131, pika 1, shkronja “f” dhe 134, pika 1, shkronja “i”, të Kushtetutës së Republikës së Shqipërisë; ligji nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar (ligji nr.8577/2000)

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

**Rrethanat e çështjes**

1. Ndaj kërkuesit është caktuar masa e sigurimit “Arrest shtëpie”. Për këtë arsye ai i është drejtuar Prokurorisë pranë Gjykatës së Rrethit Gjyqësor Elbasan me kërkesë për të pasur një oficer kontakti për çdo rast të nevojshëm. Kërkesa është protokolluar me nr. prot., 15590, datë 05.10.2015.
2. Me vendimin e datës 09.10.2015, Prokuroria pranë Gjykatës së Rrethit Gjyqësor Elbasan ka vendosur mospranimin e kërkesës, për shkak se ajo nuk përmbante nënshkrimin e kërkuesit dhe nuk ishte e rregullt.
3. Kërkuesi i është drejtuar Gjykatës së Rrethit Gjyqësor Elbasan, me kërkesë me objekt konstatimin e shkeljes të së drejtës së shqyrtimit të kërkesës së lartpërmendur, të marrjes së vendimit dhe komunikimit të tij sipas nenit 110/2 të Kodit të Procedurës Penale (KPP), si dhe përshpejtimin nga ana e organit të prokurorisë për të shqyrtuar kërkesën, për të marrë vendimin dhe për t’ia komunikuar atë sipas afateve ligjore.
4. Gjykata e Rrethit Gjyqësor Elbasan (e përbërë nga gjyqtar Z.SH.), në seancën e datës 13.03.2018, me kërkesë edhe të prokurores së çështjes, vendosi moskompetencën për gjykimin e kërkesës dhe kalimin e akteve gjyqtarit T.T., i cili po shqyrton edhe themelin e procedimit penal.
5. Në datën 19.03.2018, bazuar në vendimin e ndërmjetëm të lartpërmendur, gjyqtari Z.SH. ka kërkuar të heqë dorë nga gjykimi i çështjes që po shqyrtonte. Me vendimin nr. 9/97 prot., datë 23.03.2018, kryetari i Gjykatës së Rrethit Gjyqësor Elbasan ka vendosur të pranojë kërkesën e gjyqtarit Z.SH. dhe ta kalojë çështjen me short manual te gjyqtari T.T., i cili ka në gjykim çështjen e themelit të këtij procedimi penal.
6. Kundër vendimit të ndërmjetëm të datës 13.03.2018 të sipërpërmendur, kërkuesi ka paraqitur rekurs, ku kërkon prishjen e vendimit dhe kthimin e çështjes për rigjykim me një tjetër trup gjykues, me argumentin se gjykimi është bërë nga një gjykatë jokompetente.
7. Kolegji Penal i Gjykatës së Lartë, në dhomë këshillimi, me vendimin nr. 00-2018-373, datë 20.11.2018, ka vendosur mospranimin e rekursit të paraqitur nga kërkuesi, pasi nuk përmban shkaqe nga ato të parashikuara nga neni 432 i Kodit të Procedurës Penale (KPP).
8. Kërkuesi i është drejtuar Gjykatës Kushtetuese (Gjykata), duke kërkuar konstatimin e cenimit të së drejtës për një proces të rregullt ligjor në procesin me objekt shqyrtimin e kërkesës së datës 02.10.2015, konstatimin si antikushtetues të vendimit nr.00-2018-373, datë 20.11.2018 të Kolegjit Penal të Gjykatës së Lartë, si dhe rikthimin për rishqyrtim të kësaj kërkese në Prokurorinë e Rrethit Gjyqësor Elbasan. Në mënyrë të përmbledhur, kërkuesi ka pretenduar se janë cenuar: *Parimi i sigurisë juridike*, *e drejta e aksesit, standardi i gjykatës kompetente, si dhe standardi i arsyetimit të vendimit gjyqësor.*
9. Kolegji i Gjykatës Kushtetuese, me vendimin nr.23, datë 21.01.2020, ka vendosur moskalimin e çështjes për shqyrtim në seancë plenare, duke arsyetuar se kërkesa e paraqitur nuk plotëson kriteret ligjore për pranimin e saj për shqyrtim në seancë plenare, konkretisht kushtin e shterimit të mjeteve ligjore dhe kriterin e plotësimit të afatit ligjor për paraqitjen e saj (*ratione temporis).*
10. Kërkuesi i është drejtuar përsëri Gjykatës Kushtetuese në datën 27.04.2020 për shqyrtimin e vendimit nr.23, datë 21.01.2020 të Kolegjit të Gjykatës Kushtetuese. Në kërkesën e tij, kërkuesi ka kërkuar, gjithashtu, përjashtimin e gjyqtareve V.T., F.P. dhe M.Xh. nga shqyrtimi i çështjes së tij. Për shkak se në kohën e paraqitjes nga kërkuesi të kërkesës drejtuar Gjykatës Kushtetuese kjo Gjykatë kishte në përbërje të saj vetëm 4 gjyqtarë, kërkesa e tij nuk mund të shqyrtohej paraprakisht nga Kolegji, sipas parashikimeve të nenit 31, pika 1 të ligjit nr. 8577/2000. Po kështu, sipas pikës 3 të nenit 36, të ligjit nr. 8577/2000, kërkesat për përjashtimin e gjyqtarit shqyrtohen nga Mbledhja e Gjyqtarëve, e cila prej datës 23 mars 2018 nuk ka pasur kuorumin e nevojshëm ligjor për formimin dhe funksionimin e saj.
11. Marrja në shqyrtim e kërkesës së kërkuesit për përjashtimin e gjyqtareve V.T., F.P. dhe M.XH. u bë e mundur me plotësimin e kuorumit të kësaj Gjykate. Konkretisht, Mbledhja e Gjyqtarëve të Gjykatës Kushtetuese në datën 12.01.2021 vendosi rrëzimin e kërkesave për përjashtimin e gjyqtareve, pasi nuk ekziston asnjë nga kushtet e parashikuara në nenin 36, pika 1, të ligjit nr. 8577/2000. Pas marrjes së këtij vendimi mund të merrej në shqyrtim ankimi kushtetues individual i kërkuesit.

**II**

**Pretendimet e kërkuesit**

1. ***Kërkuesi*** Bardhyl Ibra i është drejtuar sërish Gjykatës, për të kërkuar rishqyrtimin e vendimit nr.23, datë 21.01.2020 të Kolegjit të Gjykatës Kushtetuese, duke arsyetuar se kërkesa e paraqitur plotëson kriteret ligjore për pranimin e saj për shqyrtim në seancë plenare dhe kriterin e plotësimit të afatit ligjor për paraqitjen e saj. Sipas tij, vendimi nr. 23, datë 21.01.2020 i Kolegjit të Gjykatës Kushtetuese bie ndesh me vendime të mëparshme të kësaj Gjykate, si dhe vendimet e Gjykatës Evropiane për të Drejtat e Njeriut.

**III**

**Vlerësimi i Kolegjit**

*A. Për legjitimimin e kërkuesit*

13. Kolegji vëren se, sipas neneve 131, pika 1, shkronja “f”, 134, pika 1, shkronja “i” dhe 134, pika 2 të Kushtetutës, si dhe nenit 71 të ligjit nr.8577/2000, çdo individ, person fizik ose juridik, subjekt i së drejtës private dhe publike, kur është palë në një proces ligjor ose kur është bartës i të drejtave dhe lirive themelore të parashikuara nga Kushtetuta, mund të vërë në lëvizje Gjykatën Kushtetuese. Ankimi kushtetues individual, në çdo rast, duhet të plotësojë kriteret e nenit 71/a të ligjit nr. 8577/2000, që lidhen me shterimin e mjeteve juridike, afatin e paraqitjes së kërkesës, llojin e pasojave negative të pësuara, mundësinë për rivendosjen e së drejtës së shkelur dhe rregullimet e veçanta ligjore të shqyrtimit paraprak të kërkesës.

14. Në çështjen konkrete, kërkesa e paraqitur nga kërkuesi ka për objekt rishqyrtimin e vendimit nr.23, datë 21.01.2020 të kësaj Gjykate.

15. Kushtetuta në nenet 124, 132 dhe 145, pika 2 shprehet qartësisht në lidhje me forcën detyruese dhe natyrën përfundimtare të vendimeve të Gjykatës Kushtetuese. Po kështu, edhe në ligjin nr.8577/2000 është parashikuar se vendimet e Gjykatës Kushtetuese kanë fuqi detyruese të përgjithshme, janë përfundimtare dhe të detyrueshme për zbatim (*shih nenet 72/7 dhe 76/1*).

16. Nga ana tjetër, ligji nr.8577/2000, në nenin 80/1 të tij, që rregullon kompetencën e Gjykatës Kushtetuese për të saktësuar dhe plotësuar vendimin e saj, përcakton se Gjykata Kushtetuese ka të drejtë, me kërkesë, të ndreqë gabimet në shkrim, në llogari ose ndonjë pasaktësi të dukshme të lejuar në vendim, pa ndryshuar thelbin e vendimmarrjes, brenda 2 muajve nga shpallja e vendimit. Gjithashtu, sipas nenit 71/c, pikat 3 dhe 4 të po këtij ligji, nëse Gjykata Kushtetuese ka vendosur më parë për një çështje, e cila është gjykuar nga një gjykatë ndërkombëtare dhe kjo e fundit ka konstatuar se janë cenuar të drejtat dhe liritë themelore të individit, si rrjedhojë e vendimit të Gjykatës Kushtetuese, subjekti i cenuar, në favor të të cilit ka vendosur gjykata ndërkombëtare, ka të drejtë t’i drejtohet me kërkesë Gjykatës Kushtetuese për rihapje të procesit gjyqësor. Kërkesa për rihapje të procesit para Gjykatës Kushtetuese paraqitet brenda 4 muajve nga hyrja në fuqi e vendimit të gjykatës ndërkombëtare. Ajo duhet të përmbajë një përmbledhje të vendimit të gjykatës ndërkombëtare me çështjet kryesore që ka konstatuar ajo gjykatë, si dhe kërkimet konkrete. Kërkuesi duhet të kërkojë shprehimisht rihapjen e procesit dhe shfuqizimin e aktit.

17. Në vështrim të dispozitave kushtetuese dhe ligjore të mësipërme, si dhe rrethanave faktike, Kolegji konstaton se kërkuesi nuk gjendet në asnjë nga situatat e lartpërmendura, prandaj ai nuk legjitimohet t’i drejtohet Gjykatës.

18. Gjithashtu, Kolegji vlerëson të sjellë në vëmendje përmbajtjen e pikës 1 të nenit 31/c të ligjit nr. 8577/2000, ku përcaktohet: *“Kur Gjykata Kushtetuese konstaton se kërkuesi ose përfaqësuesi i tij ligjor paraqet kërkesë abuzive ose të përsëritur, për të njëjtin shkak dhe objekt, megjithëse ajo është shqyrtuar një herë nga Gjykata Kushtetuese, ose kur konstatohet se kërkuesi ose përfaqësuesi ligjor kanë fshehur ose shtrembëruar fakte dhe rrethana që lidhen me çështjen, urdhëron gjobitjen e tij...”.*

19. Për sa më sipër, Kolegji vlerëson se kërkesa e paraqitur nuk plotëson kriteret ligjore për pranimin e saj për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

Moskalimin e çështjes për shqyrtim në seancë plenare.